  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент 8-тӥ пӧсьтолэзе, Семьялэн, яратонлэн но осконлыклэн нуналазы, Ижкарын Михаил Архангеллы сӥзем черк вӧзысь Пётр но Феврония Муромскийёслы синпелет дорын праздниклы сӥзем сӥё-дано ужрад ортчиз. Со улсын Удмуртилэн тӧроез Александр Бречалов но Ижысь но Удмуртиысь митрополит Викторин 25 ареслэсь трос ӵош улэм 20 паръёслы «За любовь и верность» медальёс сётӥзы. Со сярысь элькун тӧролэн но кивалтэтлэн пресс-службазы ивортӥз. Медальёс басьтӥсьёс пӧлын котырес лыдпуссэс пусйись семьяос но вал: Анатолий но Галина Банниковъёс но Александр но Валентина Кулигинъёс зарни сюанзэс шудӥзы ни.  Нош Борис но Тамара Лежнёвъёс 2021-тӥ арын 60 ар ӵош улэмзэс – бриллиант сюанзэс – пусйизы. 1958-тӥ арын кузпалъёс Ижкарысь автозаводэ комсомол путёвкая ужаны лыктӥзы но отын 35 ар ӵоже тыршизы. « Мон шумпотӥсько, Удмуртиын семья но нылпиос бадӟым дунлык луо шуыса. <…> Ваньмыз, кинэ туннэ пусъемын, яратон но осконлык ласянь адӟем карымон луо » Александр Бречалов, Удмуртилэн тӧроез Ватсалом, 2022-тӥ арын Удмуртиын «За любовь и верность» медален оглом 70 семьяосты пусйизы. Нош мер данъетэз 2008-тӥ арын юнматэмзы дырысен сое шаерысь 944 семьяос басьтӥзы ини. Тодэ вайытом, Пичи Пургаын Семьялэн, яратонлэн но осконлыклэн нуналазы дун-чылкыт Пётр но Феврония Муромскийёслы синпелет усьтӥзы. Тегъёс: Мерлык семья Ижкар АлександрБречалов  